作者:向子諲
標題:梅花引
內容:花如頰。梅如葉。小時笑弄階前月。最盈盈。最惺惺。閒愁未識、無計定深情。十年空省春風面。花落花開不相見。要相逢。得相逢。須信靈犀，中自有心通。同杯勺。同斟酌。千愁一醉都推卻。花陰邊。柳陰邊。幾回擬待、偷憐不成憐。傷春玉瘦慵梳掠。拋擲琵琶閒處著。莫猜疑。莫嫌遲。鴛鴦翡翠，終是一雙飛。